Document ID: 31994R1145

ΚΑΝΟΝΙΣΜΟΣ (ΕΚ) αριθ. 1145/94 ΤΗΣ ΕΠΙΤΡΟΠΗΣ της 19ης Μαΐου 1994 για την τροποποίηση του κανονισμού (ΕΟΚ) αριθ. 2780/92 περί των όρων χορήγησης των αντισταθμιστικών πληρωμών στα πλαίσια του καθεστώτος ενίσχυσης των παραγωγών ορισμένων αροτραίων καλλιεργειών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος στήριξης των παραγωγών ορισμένων αροτραίων καλλιεργειών (1), όπως τροποποιήθηκε τελευταία από τον κανονισμό (ΕΚ) αριθ. 232/94 (2), και ιδίως το άρθρο 4 παράγραφος 3 και το άρθρο 12,
Εκτιμώντας:
ότι ο κανονισμός (ΕΟΚ) αριθ. 2780/92 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 2956/93 (4), προβλέπει την καθιέρωση ενός μητρώου στο οποίο αναγράφονται τα δικαιώματα των παραγωγών που δικαιούνται της συμπληρωματικής αντιστάθμισης όσον αφορά το σκληρό σίτο- ότι, με βάση μια περίοδο αναφοράς την οποία επιλέγουν οι παραγωγοί, πρέπει να καταρτισθεί το μητρώο αυτό, σύμφωνα με το άρθρο 4 παράγραφος 3 του κανονισμού (ΕΟΚ) αριθ. 1765/92, κατά την κατάθεση της αιτήσεως της αντισταθμιστικής πληρωμής για την περίοδο 1993/94-
ότι, στην Ιταλία, για λόγους που οφείλονται σε διοικητικές δυσκολίες εφαρμογής της αναμορφώσεως της κοινής γεωργικής πολιτικής στον τομέα των αροτραίων καλλιεργειών κατά την πρώτη περίοδο εφαρμογής, δεν ελήφθησαν υπόψη τα δικαιώματα ορισμένων παραγωγών- ότι η κατάσταση αυτή μπορεί να αντιμετωπισθεί στο εν λόγω κράτος μέλος μεταφέροντας την ημερομηνία λήξεως καθορισμού των ενδεχομένων δικαιωμάτων των εν λόγω παραγωγών το αργότερο έως τις 31 Μαΐου 1994-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μεικτής Επιτροπής Σιτηρών Λιπαρών Ουσιών και Αποξηραμένων Ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 6 παράγραφος 1 του κανονισμού (ΕΟΚ) αριθ. 2780/92 προστίθεται το ακόλουθο νέο εδάφιο:
"Ωστόσο, στην Ιταλία, οι παραγωγοί που δεν έχουν ακόμη κάνει την επιλογή τους όσον αφορά την εγγραφή τους στο μητρώο που αναφέρεται στην παράγραφο 2, έως την ημερομηνία που προβλέπεται στο προηγούμενο εδάφιο, μπορούν, κατ' εξαίρεση, να το πραγματοποιήσουν ακόμη έως μία ημερομηνία που θα καθορισθεί από το κράτος μέλος, το αργότερο στις 31 Μαΐου 1994."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Μαΐου 1994.

Labels: 18
19
6